Fejlen i indregistreringen af stemmer i Sæby på valgnatten, hvor stemmerne til Danmarksdemokraterne og stemmerne til Enhedslisten blev byttet rundt, fik helt konkrete konsekvenser for en sydjysk folketingskandidat. Nemlig Søren Egge Rasmussen, der på valgnatten fik meldingen om, at han ikke blev genvalgt for Enhedslisten. Derfor begyndte han onsdag formiddag at rydde sit kontor på Christiansborg. Han nåede faktisk så langt, at to store sække blev fyldt med papirer. Sine planter havde han flyttet ud i et andet kontor, så andre kunne få glæde af dem. - Det har været hårdt. Når man sidder i Folketinget, vil man jo gerne fortsætte det arbejde, man laver herinde, siger han. En fejl i Nordjylland På valgnatten stod Enhedslisten til at miste fire mandater, og prognosen var, at Søren Egge Rasmussen ikke ville blive valgt. På Twitter skrev Søren Egge Rasmussen følgende: Men tastefejlen i forbindelse med optællingen i Nordjylland viste sig dog at give et ekstra mandat til i Sydjylland. Derfor kunne Søren Egge Rasmussen onsdag eftermiddag bære sine potteplanter tilbage på kontoret, og denne gang får de lov at blive stående. - Det var en god fornemmelse, for det har været en hård dag. At jeg først blev dømt ude, og så får jeg at vide, at jeg højst sandsynligt er inde alligevel, siger han. Fik ikke flest stemmer Søren Egge Rasmussen fik 264 personlige stemmer. Dermed er han den kandidat i Enhedslisten, der har fået sjetteflest stemmer i Sydjyllands Storkreds. Partifællen fra Selma Bolø fra Aabenraa toppede med 490 stemmer, men fordi Enhedslisten opstiller på partiliste, afgør deres 10.000 medlemmer, hvem der skal være spidskandidat. - Det er nemmere at føre valgkamp, for vi konkurrerer ikke mod andre kandidater i Enhedslisten. Vi er et hold, siger Søren Egge Rasmussen, som nu altså kan se frem til endnu en periode som folketingspolitiker.

Referat:
Sydjyske Søren Egge Rasmussen fra Enhedslisten stod op onsdag morgen for at rydde sit kontor, indtil en nordjysk tastefejl i stemmeoptællingen viste, at han kunne beholde sit mandat i Folketinget.